ויליאם מצור

ויליאם או גיום מצור (בלטינית: Willermus Tyrensis, בצרפתית: Guillaume de Tyr; 1130 בערך – 29 בספטמבר 1186) היה הארכיבישוף של העיר צור וההיסטוריון החשוב ביותר בתקופת מסעי הצלב המוקדמת.

 חייו 
ויליאם נולד בירושלים ככל הנראה בשנת 1130. הוריו היו ממוצא איטלקי או צרפתי. ויליאם הוא דור שני או שלישי למתיישבים הצלבנים בממלכת ירושלים, וידוע כי לא נמנו על מעמד האצולה בממלכה. אחיו של ויליאם, ראלף שמו, היה סוחר. בילדותו קיבל ויליאם חינוך נוצרי, ולמד שפות רבות, ביניהן לטינית, יוונית וככל הנראה גם ערבית.

את שירותו בכנסייה החל ויליאם בגיל צעיר ובשנת 1146 נשלח לאירופה כדי להשלים את לימודיו בתאולוגיה ולימודים כלליים בפריז, באורליאן ובבולוניה, שם רכש השכלה בתחום התאולוגיה והחוקים הקאנונים של הכנסייה. הוא למד אצל מיטב הלוגיקנים והפילוסופים הנוצרים, בהם רוברט ממלאן. מלבד לימודי דת, למד גם לימודים קלאסיים, משפטים ומתמטיקה.
ידוע כי שלט בשפה הלטינית, אך אי אפשר לדעת אם שלט בצרפתית, יש פחות הוכחות לשליטה בערבית מקומית, ועוד פחות בעברית. 

בשנת 1165 חזר ויליאם לממלכת ירושלים. הוא התמנה למשרה בכירה בחצרו של המלך אמלריך הראשון והיה למורה האישי של בנו, בלדווין הרביעי, שהפך בגיל 13 למלכהּ של ירושלים הצלבנית וכונה "המצורע" בגלל מחלת הצרעת שוויליאם מצור גילה אצלו בילדותו.

ויליאם הצטרף להיררכיה הכנסייתית, ובשנת 1175 התמנה לארכיבישוף של העיר צור.

בשנות ה-50 לחייו, התמודד ויליאם על משרת הפטריארך של ירושלים, אך בשל מאבקי כוח פוליטיים פנימיים, נבחר מועמד אחר לתפקיד זה.

 פועלו כהיסטוריון 
ויליאם שימש גם כהיסטוריון של תקופתו. עד מותו יצר כרוניקות המהוות מקור היסטורי חשוב לתקופה זו. אחד הכתבים החשובים העומד לרשות המחקר על התקופה היא הכרוניקה שחיבר ויליאם: "Historia Rerum in Partibus Transmarinis Gestarum", או "Historia Hierosolymitana".

כרוניקה זו נכתבה בעשרים ושלושה ספרים, המתארים את ההיסטוריה של מסעי הצלב וממלכת ירושלים עד לשנת 1184. שישה-עשר הספרים הראשונים (עד 1144) חוברו בעזרת מקורות קיימים, בהם כתביהם של אלברט מאאכן, פולקו משארטר ורמון הרביעי, רוזן טולוז. היות שהסתמך על כתבים ועדויות מִשנה, נחשבים כרכים אלו כמקור משני במחקר. אך לכרכים 17–23 יש ערך בהיותם זיכרונותיו האישיים כיועץ המלך. ויליאם מצור, כמחבר הכרוניקה, מעיד על מסמכים שאליהם נחשף במהלך עבודתו כיועץ בבית המלוכה, ועל כך שהוא עצמו השתתף באירועים מסוימים, לפיכך כרכים אלו בעלי חשיבות רבה במחקר של ימינו כמקורות ראשוניים.

לקריאה נוספת
 William of Tyre, A History of Deeds Done Beyond the Sea (trans. E.A. Babcock and A.C. Krey), Columbia University Press, 1943.
 Susan B. Edgington, Helen J. Nicholson (eds.) Deeds Done Beyond the Sea (Crusades–Subsidia 6), London: Routledge, 2016, Part I: William of Tyre.

קישורים חיצוניים

 ויליאם מצור באנציקלופדיה הקתולית 

 A. C. Krey, "William of Tyre: The Making of an Historian in the Middle Ages", in Speculum: A Journal of Mediaeval Studies 16 (2), 1941, pp. 149–166.
 Jaroslav Folda, "Manuscripts of the History of Outremer by William of Tyre: A Handlist" (bibliographical note), in Scriptorium 27 (1), 1973, pp. 90–95.
 Yolles, Julian Jay Theodore, Latin Literature and Frankish Culture in the Crusader States (1098-1187) , Doctoral dissertation, Harvard University, Graduate School of Arts & Sciences, 2015.

הערות שוליים

קטגוריה:כמרים
קטגוריה:כרוניקנים
קטגוריה:צור
קטגוריה:צלבנים
קטגוריה:מחברים כותבי לטינית
קטגוריה:נפטרים ב-1186